Øyvind Holen

**Øyvind Andreas Holen** (fød 1973) er en norsk journalist og forfatter, oppvokst i drabantbyen Lindeberg i Oslo. Han har blant annet har jobbet for *[[Aftenposten]]*, *[[Dagsavisen]]*, *[[VG]]*, *[[Klassekampen]]*, *[[Bergens Tidende]]* og *[[Morgenbladet]]*. Han har vært kulturredaktør i *[[Osloposten]]* (1997–2000) og *[[Ny Tid]]* (2005–2007), og har siden 2007 vært ansatt i *[[Dagens Næringsliv]]*. 

Han bokdebuterte med *Hiphop-hoder* i 2004, om den norske hiphophistorien, og i *Groruddalen: En reiseskildring* (2005) skildret han Groruddalens moderne historie. Disse bøkene fikk senere hver sin oppfølger, henholdsvis *Nye hiphophoder* (2018) og *Getto: En historie om norske drabantbyer* (2021).  

I 2010 vant han og illustratør Mikael Noguchi Kulturdepartementets fagbokpris for *Hiphop*, en ungdomsbok om den amerikanske hiphophistorien. 

I 2012 debuterte Holen og Noguchi skjønnlitterært med tegneserien *Drabant*, som vant Sproingprisen for beste norske tegneserieutgivelse. Samme år ga han ut boken *Donald-landet,* om den kulturelle påvirkningskraften fra tegneseriebladet *[[Donald Duck & Co]]* og historiene til Carl Barks især.  *Drabant vol. 2* (2014) ble nominert til Sproingprisen og trilogien ble fullført med *Drabant vol. 3* (2018), mens *Tegneserienes historie*, en sakprosabok i tegneserieform, ble utgitt i 2015, i samarbeid med tegneren Tore Strand Olsen. Denne ble i 2016 nominert til Kulturdepartementets fagbokpris, og vant Ordknappen 2016.     

I 2022 kom boka om B.O.L.T. Warhead-albumet *The Re-Enforcement* ut i bokserien *[[Norske albumklassikere]]*.     

Han har i tillegg skrevet tekster for antologiene *111 skiver vi elsker* (Dinamo 2003) og *Håkan Hellström: Texter om ett popfenomen* (Sonic 2008), samt leksikonene *Norsk pop- & rockleksikon* (Vega 2005, ny utgave 2013), *Store rock- og popleksikon* (Kunnskapsforlaget 2006), *Respons* (Bertmark Norge 2006-2009), Rockheims Rockipedia, *Sånn er det bare* (Aschehoug 2013), *Eno Årbok 2015* (Eno Forlag 2015) og *Rockefeller 30 år: Jubileumsbok* (Rockefeller 2016). Han var frem til 2007 også medlem av juryen for Sproingprisen, og har siden 2011 vært fagansvarlig for tegneserier i *[[Store norske leksikon]]*.

## Bibliografi

* *Hiphop-hoder: Fra Beat Street til bygde-rap* 2004 ISBN 82-430-0311-8
* *Groruddalen: En reiseskildring* 2005  ISBN 978-82-02-24401-9
* *Hiphop: Graffiti, rap, breaking, dj-ing* 2009  ISBN 978-82-02-29471-7
* *Hiphop faktaløve* 2010  ISBN 978-82-02-33427-7
* *Drabant* 2012  ISBN 978-82-02-36710-7
* *Donald-landet: Hvordan en and i matrosdress formet det moderne Norge* 2012  ISBN 978-82-419-0787-6
* *Jævla bra byline* 2014 
* *Drabant vol. 2* 2014 
* *Tegneserienes historie* 2015 ISBN 978-82-024-5960-4
* *Drabant volum 3* 2018 ISBN 9788202439903
* *Nye hiphop-hoder* 2018 ISBN 9788241911583
* *Getto: En historie om norske drabantbyer* 2021 ISBN 9788282262163
* *B.O.L.T. Warhead – The Re-Enforcement* 2022 ISBN NABOK009

## Utmerkelser
* 2010: Vinner av Kulturdepartementets fagbokpris sammen med Mikael Noguchi for *Hiphop: *Graffiti, rap, breaking, dj-ing.**
* 2012: Vinner av Sproing, beste norske tegneserieutgivelse, for *Drabant.*
* 2016: Vinner av Ordknappen sammen med Tore Strand Olsen for *Tegneserienes historie.*

## Referanser


## Kilder
* Presentasjon av Øyvind Holen i Forfatterkatalogen på Forfattersentrums nettsider

## Eksterne lenker
* oyvindholen.wordpress.com
*